Ir-Referendum fil-Qrendi 10 Snin Sezzjoni Żgħażagħ Fl-1928 il-Fratellanza tal-Madonna ta' Lourdes għalqet ħamsin sena u għalhekk kienu saru festi kbar. Il-Kappillan Micallef (ta' dak iż-żmien) li kien mill- Isla, ftit wara kisirha mal-partitarji ta' Lourdes fuq kwistjoni ta' bradella, hekk li dawn bdew jimpikaw miegħu u ma ridux jagħmlu l-festa esterna tal-Madonna ta' Lourdes. Dan il-fatt u ħafna nkwiet ieħor tal-partiti tal-festi fil-Qrendi, ġiegħel lill-Isqof Mawru Caruana biex fid-9 ta' Awissu 1935 joħroġ digriet li bih issospenda l-Fratellanza ta' Lourdes. Dan id-digriet kien ġie moqri fit-18 ta' Awissu matul quddiesa kantata ċċelebrata mill-Kappillan Elia Spiteri li kien għadu kif jibda l-missjoni tiegħu ta' kappillan fil-Qrendi. Dan id-digriet jinsab fil-Kurja Arċiveskovili ta' Malta fl-Atti Ċivili ta' l-1935. Il-Qrendin, partitarji tas-Soċjetà Mużikali Lourdes li kienet tieħu ħsieb il-festa esterna, ħaduha bi kbira wisq. Il-kwistjoni bdiet taħraq ferm. Wara li sar il- Konċilju reġjonali ta' l-1935, il-partitarji ta' Lourdes marru jħajru lil sħabhom tal-parroċċi oħra viċini fejn jeżistu l-festi sekondarji, biex bi protesta, il-festa ma jagħmluhiex. Dawn għalkemm semgħu timiham, beżgħu li jgħaddu mill-istess xorti. Fl-arkivju tas-Soċjetà Mużikali Lourdes insibu manuskritt interessanti ferm bid-data 1935. F'din is- sena sar referendum fil-Qrendi fejn l-istess abitanti ivvotaw sabiex juru jekk kinux favorevoli jew kontra li tibqa' ssir il-festa tal-Madonna ta' Lourdes fl-istess raħal. Il-votazzjoni kienet miftuħa għall-persuni ta' kwalunkwe età iżda b'kapaċità tar-raġuni: €… che hanno l-età d'uso di ragione.' Ma nafux jekk kinitx l- istess Soċjetà jew l-awtoritajiet tal-Knisja li ħarġu bl- idea li jsir dan ir-referendum. Ma nafux ukoll x'effett kellu għaliex għalkemm il-votazzjoni kienet favorevoli, xorta riedu jgħaddu snin twal biex terġa' tibda ssir il-festa. Għalhekk wisq naħseb li r-riżultat ferm pożittiv ta' dan ir-referendum kien injorat totalment għal snin sħaħ mill-awtoritajiet ekkleżjastiċi. Għalhekk wisq naħseb li r-referendum kien sar mis-Soċjetà Lourdes stess. It-toroq fejn sar ir-referendum kienu erbatax. Fl-aħħar tal-manuskritt insibu wkoll li l-votazzjoni saret ukoll fi Triq iż-Żurrieq. Fl-istess manuskritt insibu li kull familja ingħatat numru, tniżżel il-kunjom u l-laqam, imbagħad in- numru ta' voti minn kull familja, favur jew kontra. NOTA EDITORJALI: Minħabba t-tul ta' dan l-artiklu nħass il-bżonn li l-artiklu jitkompla fil-pubblikazzjoni li jmiss. Soċjetà Mużikali Lourdes — Qrendi